[pic] | EUROOPA ÜHENDUSTE KOMISJON |

Brüssel 18.7.2007

KOM(2007) 427 lõplik

Ettepanek:

NÕUKOGU OTSUS

Euroopa Arengufondi komitee töökorra vastuvõtmise kohta

(komisjoni esitatud)

SELETUSKIRI

Euroopa Arengufondi komitee asutati komisjonis Euroopa Arengufondi vahendite haldamise eesmärgil, nagu on ette nähtud AKV-EÜ partnerluslepingu siselepingu[1] (mis allkirjastati 23. juunil 2000. aastal Cotonous ja mida on muudetud 25. juunil 2005. aastal Luxembourgis allkirjastatud lepinguga) artikliga 8.

Siseleping jõustub pärast ratifitseerimismenetluste lõpuleviimist. Nõukogus 17. juulil 2006 kokkutulnud liikmesriikide valitsuste esindajate otsusega[2] kohaldati teatavaid lepingu sätteid, sealhulgas artiklit 8 (komitee loomine ja toimimine) ajutiselt varasemast kuupäevast.

Siselepingu artikli 8 lõikes 5 on sätestatud, et nõukogu peab ühehäälselt vastu võtma Euroopa Arengufondi komitee töökorra.

Ühendus peab seega vastu võtma uue Euroopa Arengufondi komitee töökorra, et võimaldada kõnealusel fondil täita temale siselepinguga pandud ülesandeid.

Euroopa Arengufondi komitee töökorda, mis on lisatud otsuse ettepanekule, on kohandatud, et võtta arvesse uue siselepingu sätteid, mis seda mõjutavad. Võetakse arvesse ka komisjoni lihtsustamis- ja ühtlustamistegevust komiteemenetluse valdkonnas ning selle raames heakskiidetud töökorra standardeeskirju.

Seetõttu teeb komisjon nõukogule ettepaneku võtta vastu lisatud otsus.

Ettepanek:

NÕUKOGU OTSUS

Euroopa Arengufondi komitee töökorra vastuvõtmise kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse partnerluslepingut ühelt poolt Aafrika, Kariibi mere ja Vaikse ookeani riikide rühma liikmete ja teiselt poolt Euroopa Ühenduse ja selle liikmesriikide vahel, mis allkirjastati 23. juunil 2000. aastal Cotonous[3] ning mis on läbi vaadatud 25. juunil 2005. aastal Luxembourgis[4] (edaspidi „AKV-EÜ partnerlusleping”),

võttes arvesse sisekokkulepet nõukogus kokku tulnud liikmesriikide valitsuste esindajate vahel ühenduse abi rahastamise kohta mitmeaastase finantsraamistiku (2008–2013) alusel vastavalt AKV–EÜ partnerluslepingule ning finantsabi eraldamise kohta nendele ülemeremaadele ja -territooriumidele, mille suhtes kohaldatakse EÜ asutamislepingu neljandat osa[5] (edaspidi „sisekokkulepe”), ja eelkõige selle artikli 8 lõiget 5,

võttes arvesse nõukogu määrust 2007/…/EÜ 10. Euroopa Arengufondi rakendamise kohta (edaspidi „10. arengufond”) AKV-EÜ partnerluslepingu raames[6] (edaspidi „10. Euroopa Arengufondi rakendamismäärus”),

võttes arvesse nõukogu 27. novembri 2001. aasta otsust 2001/822/EÜ ülemeremaade ja -territooriumide assotsieerimise kohta Euroopa Ühendusega,[7] mida on muudetud nõukogu 19. märtsi 2007. aasta otsusega 2007/249/EÜ[8] (edaspidi "ülemereterritooriumide assotsieerimise otsus"),

võttes arvesse komisjoni ettepanekut[9],

ON TEINUD JÄRGMISE OTSUSE:

Artikkel 1

Käesolevaga võetakse vastu Euroopa Arengufondi komitee töökord, mis on esitatud lisas.

Artikkel 2

Kuni sisekokkuleppe jõustumiseni kehtib Euroopa Arengufondi komitee töökord ainult 10. EAFi rakendusmääruse II ja III peatükis, ning ülemeremaade ja –territooriumide puhul ülemereterritooriumide assotsieerimise otsuse artiklites 20 ja 24 viidatud programmitöö vajaduste ja sellega seotud otsustamismenetluste raames.

Artikkel 3

Käesolev otsus jõustub Euroopa Liidu Teatajas avaldamise päeval.

Brüssel, […]

Nõukogu nimel

eesistuja

LISA

Euroopa Arengufondi komitee TÖÖKORD

Artikkel 1

Koosseis

Euroopa Arengufondi komitee (edaspidi „komitee”) koosneb liikmesriikide delegatsioonidest (edaspidi "delegatsioonid") ning selle eesistuja on komisjoni esindaja.

Euroopa Investeerimispanga vaatleja võtab komitee menetlustest osa panka käsitlevate küsimuste puhul.

Istungitel osaleb vaatlejana nõukogu peasekretariaadi esindaja.

Artikkel 2

Komiteele esildise tegemine

1. Komiteele tehakse esildis niisugustel juhtudel ja korras, mis on sätestatud nõukogu määruses 2007/.../EÜ 10. Euroopa Arengufondi rakendamise kohta AKV-EÜ partnerluslepingu raames[10] (edaspidi „10. EAFi rakendamismäärus”), ning kui see on asjakohane, nõukogu 27. novembri 2001. aasta otsuses 2001/822/EÜ ülemeremaade ja -territooriumide assotsieerimise kohta (edaspidi „ülemereterritooriumide assotsieerimise otsus”), mida on muudetud nõukogu 19. märtsi 2007. aasta otsusega 2007/249/EÜ[11]. Komiteele ülemereterritooriumide assotsieerimise otsuse alusel antavate ülesannete puhul nimetatakse komiteed „EAF-ÜMT komiteeks”.

2. Lisaks lõikes 1 sätestatud esildise tegemise juhtudele:

(a) komisjon esitab igal istungil komiteele loetelu eelneval perioodil vastu võetud otsustest vastavalt 10. EAFi rakendamismääruse artikli 11 lõikele 2 ja artiklile 12;

(b) komiteed tuleb niipea kui võimalik teavitada viivitustest ja raskustest iga-aastaste tegevusprogrammide, eritoetusprogrammide ja erimeetmete rakendamisel, mis võivad kaasa tuua olulisi lisakohustusi või 10. EAFi rakendamismääruse sätete kohaselt kohustusliku esildise tegemist nõudvaid sisulisi muudatusi.

Artikkel 3

Istungi kokkukutsumine

1. Istungi kutsub kokku komitee eesistuja omal algatusel või vähemalt viie liikmesriigi taotlusel.

2. Kokku võidakse kutsuda ka komitee ühisistungeid teiste komiteedega, et arutada komiteede vastavates vastutusalades ühist huvi pakkuvaid küsimusi.

Artikkel 4

Päevakord

1. Eesistuja koostab päevakorra eelnõu ja esitab selle komiteele.

2. Päevakorras tehakse vahet järgmiste küsimuste vahel:

- kavandatavad meetmed, mille kohta komiteelt küsitakse arvamust kooskõlas 10. EAFi rakendamismääruse artikli 11 lõikes 3 sätestatud haldusmenetlusega;

- 10. EAFi rakendamismääruse artikli 11 lõigetes 4 ja 5 sätestatud tingimustel komiteele kas esimehe algatusel või mõne komitee liikme kirjalikul taotlusel esitatavad muud küsimused.

3. Kõik delegatsioonid võivad taotleda päevakorrapunkti võtmist komitee istungi päevakorda. Päevakorrapunktide kohta käivat teavet võib anda suuliselt.

4. Päevakord peab sisaldama eelmise istungi protokolli heakskiitu.

Artikkel 5

Komitee liikmetele saadetav teave

1. Eesistuja saadab komitee liikmetele kooskõlas artikli 13 lõikega 2 istungikutse, päevakorra ja kavandatavad meetmed, mille kohta nõutakse komitee arvamust, ning mis tahes muud töödokumendid hiljemalt 15 tööpäeva enne istungi kuupäeva.

2. Pakilistel juhtudel ja siis kui meetmeid on vaja võtta viivitamata, võib eesistuja kas komitee liikme taotlusel või omal algatusel lühendada lõikes 1 sätestatud tähtaega kuni kuue tööpäevani enne istungi kuupäeva.

3. Eriti pakilistel juhtudel (tõsine majanduslik, sotsiaalne ja poliitiline olukord, abi saavas riigis toimunud loodusõnnetus, humanitaarkriis või mõned muud kiiret tegutsemist nõudvad välised asjaolud) võib eesistuja komitee liikme taotlusel või omal algatusel teha lõigetes 1 ja 2 sätestatud tähtaegadest erandi.

4. Kõnealuse artikli lõikeid 2 ja 3 ei kohaldata 10. EAFi rakendamismääruse artiklites 4 ja 5 osutatud vahe- ja lõppkokkuvõtete tõttu strateegiadokumentide ja mitmeaastaste näidisprogrammide ning nende kohanduste suhtes.

5. Suulise menetluse korras komiteele tehtava ettepaneku puhul teatavad delegatsioonid komitee sekretariaadile kirjalikult vähemalt kolm tööpäeva enne istungi kuupäeva ette järgmist:

- päevakorrapunktid, millega nad juba saavad põhimõtteliselt nõustuda ja mis nende ettepanekul võiks lülitada artikli 4 lõikes 1 nimetatud päevakorda A päevakorrapunktidena (kas kommentaaride ja lisateabe taotlustega või ilma),

- nende arvates arutelu vajavad punktid, mis nende ettapnekul võiks lülitada päevakorda B päevakorrapunktidena.Delegatsioonid vormistavad kõik kommentaarid ja lisateabe taotlused kirjalikult sama tähtaja jooksul.

Komisjon väljastab lisateabe ja vastab kõikidele kommentaaridele võimaluse korral kirjalikult ja enne komitee istungit.

Artikkel 6

Strateegiadokumentide edastamine parlamentaarsele ühisassambleele

Vastavalt 10. EAFi rakendamismääruse artikli 4 lõikele 5 edastab komitee sekretariaat strateegiadokumendid teavitamise eesmärgil parlamentaarsele ühisassambleele samal ajal kui need saadetakse komitee delegatsioonidele.

Artikkel 7

Komitee arvamus

1. Komiteele arvamuse saamiseks esitatud küsimust arutatakse 10. EAFi rakendamismääruse artikli 11 lõikes 3 ja nõukogus kokkutulnud liikmesriikide valitsuste esindajate vahelise sisekokkuleppe, milles käsitletakse AKV–EÜ partnerluslepingu kohast ühenduse abi rahastamist vastavalt mitmeaastasele finantsraamistikule aastateks 2008–2013 ja finantsabi eraldamist nendele ülemeremaadele ja -territooriumidele, mille suhtes kohaldatakse EÜ asutamislepingu neljandat osa[12] (edaspidi „sisekokkulepe”) artikli 8 lõigetes 2 ja 3 sätestatud tingimustel ja korras.

2. Kui suulise menetluse korral tehakse kavandatavatesse meetmetesse istungi ajal sisulisi muudatusi või lisatakse faktilisi andmeid, võib eesistuja kas omal algatusel või liikmesriigi taotlusel lükata teatava päevakorrapunkti hääletamine istungi lõppu või hilisemale istungile.

3. Kui eesistuja ei tee lõikes 2 kirjeldatud olukorras otsust lükata hääletamine ühe (või mitme) delegatsiooni taotlusel edasi, võib/võivad kõnealune delegatsioon/kõnealused delegatsioonid esitada reservatsiooni, mida saab tagasi võtta maksimaalselt kolme tööpäeva jooksul alates istungile järgnevast päevast. Selle tähtaja möödudes kantakse komitee arvamus protokolli lõplikuna. Komisjon teatab liikmesriikidele lõpliku seisukoha, mille on vastu võtnud komiteele reservatsiooni esitanud liikmesriik/liikmesriigid.

4. Delegatsiooni liikme taotlusel võib mõne küsimuse hääletamise edasi lükata, kui konkreetse päevakorrapuntiga seotud dokumendid ei ole liikmetele saadetud artikli 5 lõigetes 1 ja 2 sätestatud tähtaegade jooksul. Sellisel juhul võib eesistuja teha otsuse konsulteerimisaja pikendamiseks. Kõnealust konsulteerimisaega ei saa pikendada rohkem kui järgmise istungi lõppkuupäevani. Vajadusel võib kohaldada käesoleva kodukorra artiklis 9 sätestatud kirjalikku menetlust.

Komitee võib eesistuja ettepanekul või komitee liikme taotlusel liikmete lihthäälteenamusega otsustada asjaomase punkti selle kiireloomulisuse tõttu siiski päevakorda jätta.

5. Iga-aastaste tegevusprogrammide läbivaatamise raames võivad delegatsioonid taotleda projekti või programmi iga-aastasest tegevusprogrammist tagasivõtmist. Kui kõnealust taotlust toetab delegatsioonide blokeeriv vähemus vastavalt artikli 9 lõikele 3 seoses sisekokkuleppe artikli 8 lõikega 2, võtab komisjon vastu aastase tegevusprogrammi ilma asjaomase projekti või programmita 10. EAFi rakendamismääruse artikli 11 lõikes 3 sätestatud menetluse kohaselt. Kui komisjon ei soovi kooskõlas komitee delegatsioonide vaadetega tagasivõetud projekti või programmi käiku lasta, esitatakse see taas komiteele väljaspool iga-aastast tegevusprogrammi rahastamisettepaneku vormis, mille komisjon võtab seejärel vastu 10. EAFi rakendamismääruse artikli 11 lõikes 3 sätestatud menetluse kohaselt.

Artikkel 8

Arvamuste vahetamine

1. Vastavalt 10. EAFi rakendamismääruse artikli 11 lõikele 4 korraldab komitee 10. EAFi rakendamismääruse artikli 14 lõikes 3 osutatud iga-aastaste läbivaatamiste üldjärelduste ning iga-aastase aruande kohta arvamuste vahetamise. Iga delegatsioon võib nõuda arvamuste vahetamist seoses 10. EAFi rakendamismääruse artikli 15 lõikes 2 osutatud hindamistega.

Iga delegatsioon saab nõuda komisjonilt igal ajahetkel teabe esitamist ning arvamusvahetuse toimumist seoses 10. EAFi rakendamismääruse artikli 11 lõikes 2 kirjeldatud ülesannetega seotud küsimustega.

2. Sellised arvamuste vahetamised võivad viia delegatsioonide soovituste koostamiseni, mida komisjon arvesse võtab. Komitee protokoll sisaldab esitatud arvamusi. Arvamus, mida delegatsioonid kvalifitseeritud häälteenamusega toetavad vastavalt artikli 8 lõikele 3 seoses sisekokkuleppe artikli 8 lõikega 2, registreeritakse soovitusena.

Artikkel 9

Esindatus ja kvoorum

1. Iga delegatsioon loetakse üheks komitee liikmeks. Iga liikmesriik määrab oma delegatsiooni koosseisu ja teatab sellest eesistujale.

2. Delegatsioonide juures võivad eesistuja heakskiidul asjaomase liikmesriigi kulul viibida valitsusvälised eksperdid. Eesistuja heakskiit põhineb delegaatide komitee sekretariaadile esitatud eelneval kirjalikul teatel selle kohta, et nad soovivad ekspertide kohalviibimist seoses teatava päevakorrapunktiga. Kui eesistuja ei vaidlusta eksperdi osalemist enne asjaomase komitee istungit, siis loetakse luba antuks.

3. Delegatsioon võib vajaduse korral esindada maksimaalselt veel ühte liikmesriiki. Esindatav delegatsioon teatab sellest komitee eesistujale hiljemalt enne istungi algust kirjalikult.

4. Komitee aruteludel otsuste vastuvõtmiseks vajalik kvoorum on sama kui 10. EAFi rakendamismääruse artikli 11 lõike 3 kohaselt arvamuse esitamiseks määratud vajalik häälteenamus.

Artikkel 10

Kolmandate isikute osalemine istungil

1. Eesistuja võib nii delegatsiooni taotlusel kui ka omal algatusel teha otsuse kuulata ära teatavate alade eksperte.

2. Kõnealused eksperdid ning artikli 7 lõikes 2 nimetatud isikud peavad komitee hääletamise ajaks istungilt lahkuma ja ei osale hääletamisel.

Artikkel 11

Kirjalik menetlus

1. Kui esitatud meetmeid menetletakse kirjalikult, antakse delegatsioonidele ettepanekute saatmisest kuni seisukoha võtmiseni aega 15 tööpäeva. Kõik komitee delegatsioonid, kes kirjas ettenähtud tähtaja jooksul ei avalda vastuseisu ega teata kavatsusest erapooletuks jääda, loetakse ettepanekuga vaikimisi nõustunuks.

Pakilistel ja ülipakilistel juhtudel kohaldatakse artikli 5 lõigetes 2 ja 3 sätestatud tähtaegu. Komisjon peab kirjalikult nõuetekohaselt põhjendama pakilisi ja ülipakilisi juhtusid. Delegatsioonide nõusolek loetakse kehtivaks ainult juhul, kui seda on sõnaselgelt väljendatud. Kui 48 tunni jooksul ei ole teatisi esitatud, käsitatakse seda erapooletuks jäämisena.

2. Kui komitee liige siiski nõuab, et kavandatavaid meetmeid arutataks komitee istungil, lõpetatakse kirjalik menetlus ja kavandatavad meetmed kantakse üle komitee järgmise istungi päevakorda.

3. Komisjon teavitab komitee liikmeid kirjaliku menetluse tulemusest, niipea kui asjaomane otsus on vastu võetud.

Artikkel 12

Sekretariaaditeenused

Komitee sekretariaadi tööd korraldab komisjon.

Artikkel 13

Istungi protokoll ja kokkuvõttev aruanne

Kõigi istungite protokollid koostatakse eesistuja juhatusel ning sisaldavad arvamusi, mida on avaldatud kavandatavate meetmete kohta, ning istungi ajal esitatud seisukohti. Protokoll saadetakse komitee liikmetele 15 tööpäeva jooksul.

Delegatsioonid saadavad eesistujale protokolli kohta oma võimalikud kirjalikud kommentaarid. Komiteele antakse sellest teada; lahkarvamuste korral arutab komitee kavandatavat parandust. Lahkarvamuse püsides esitatakse kavandatav muudatus protokolli lisana.

Artikkel 14

Osalejate nimekiri

1. Eesistuja koostab igal istungil osavõtjate nimekirja, märkides sellesse ametiasutused ja organid, mille koosseisu istungil osalejad kuuluvad. Osavõtjate nimekiri jaotatakse osalejatele istungi ajal.

2. Iga istungi alguses teatab delegatsioon, kelle osalemine komitee töös tooks mõne konkreetse päevakorrapunkti puhul kaasa huvide konflikti, sellest eesistujale. Need delegatsioonide liikmed, kes ei kuulu liikmesriigis ühegi konkreetse ametiasutuse ega organisatsiooni koosseisu, kirjutavad alla deklaratsioonile, milles nad kinnitavad, et nende osalemine istungil ei too kaasa huvide konflikti.

Mainitud huvide konflikti korral peab vastav delegatsiooni liige eesistuja taotlusel asjakohaste päevakorrapunktide arutamise ajaks istungilt lahkuma.

Artikkel 15

Kirjavahetus

1. Komiteega seotud kirjad adresseeritakse komisjonile märkega suunata need komitee sekretariaati.

2. Sekretariaadilt delegatsioonidele adresseeritud kirjad tuleb saata ka asjakohase liikmesriigi alalisele esindajale kõige kiiremal ja usaldusväärsemal elektroonilisel viisil.

3. Välja arvatud erandjuhtumid, käib komisjoni ja delegatsioonide vaheline kirjavahetus mõlemas suunas selleks ettenähtud elektroonilisel teel.

Artikkel 16

Läbipaistvus

1. Dokumentide üldkättesaadavust käsitlevad põhimõtted ja tingimused, mida kohaldatakse komisjoni suhtes, kehtivad ka komitee kohta. Kui liikmesriik saab vastava taotluse, peab ta toimima vastavalt Euroopa Parlamendi ja nõukogu 30. mai 2001. aasta määruse (EÜ) nr 1049/2001 (Euroopa Parlamendi, nõukogu ja komisjoni dokumentide üldkättesaadavuse kohta) artiklile 5.

2. Komitee arutelud on kõiki istungil osalejaid silmas pidades konfidentsiaalsed.

Artikkel 17

Jooksvad kulud

1. Komitee jooksvad kulud, kaasa arvatud ühe osavõtja reisikulud liikmesriigi kohta, kannab komisjon.

2. Komisjon on volitatud hüvitama artikli 8 lõike 1 kohaselt kutsutud ekspertide majutus- ja reisikulud.

3. Komisjon annab komiteele tööks vajalikud ruumid ja materiaalsed vahendid.

[1] Nõukogus kokkutulnud liikmesriikide valitsuste esindajate SISELEPING, mis käsitleb ühenduse abi rahastamist vastavalt mitmeaastasele finantsraamistikule aastateks 2008–2013 AKV-EÜ partnerluslepingu alusel ja finantsabi eraldamist nendele ülemeremaadele ja -territooriumidele, mille suhtes kohaldatakse EÜ asutamislepingu neljandat osa (ELT L 247, 9.9.2006, lk 32).

[2] NÕUKOGUS KOKKUTULNUD LIIKMESRIIKIDE ESINDAJATE OTSUS nõukogus kokkutulnud liikmesriikide esindajate vahelise siselepingu (mis käsitleb ühenduse abi rahastamist vastavalt mitmeaastasele finantsraamistikule aastateks 2008–2013 AKV-EÜ partnerluslepingu alusel ja finantsabi eraldamist nendele ülemeremaadele ja -territooriumidele, mille suhtes kohaldatakse EÜ asutamislepingu neljandat osa) ajutise kohaldamise kohta (ELT L 247, 9.9.2006, lk 30).

[3] EÜT L 317, 15.12.2000, lk 3.

[4] ELT L 209, 11.8.2005, lk 27.

[5] ELT L 247, 9.9.2006, lk 32.

[6]

[7] EÜT L 314, 30.11.2001, lk 1.

[8] ELT L 109, 26.4.2007, lk 33.

[9]

[10]

[11] ELT L 109, 26.4.2007, lk 33.

[12] ELT L 247, 9.9.2006, lk 32.